रांची। सिल्ली और गोमिया विधानसभा क्षेत्रों में वोटों का प्रतिशत बढ़ने पर भी आजसू को पराजय का सामना करना पड़ा जबकि वोट घटने पर भी झामुमो ने जीत का परचम लहराया। यह इस बात की अलामत है कि आमजन के बीच आजसू की स्वीकार्यता तो बढ़ी लेकिन भाजपा के साथ खड़े होने के कारण उसे नुकसान उठाना पड़ा। विपक्षी दलों की एकजुटता के कारण उनके वोटों का बिखराव नहीं हुआ। मतदाताओं के अंदर भाजपा के प्रति आक्रोश था। आजसू एनडीए का घटक दल है। इस कारण उसे ज्यादा वोट मिलने पर भी जीत का सेहरा हासिल नहीं हो सका। विपक्षी दल एकजुट थे। समीकरण एनडीए के खिलाफ था। राज्य सरकार की स्थानीय नीति और सीएनटी तथा एसपीटी में संशोधन की कोशिशों की वज़ह से नाराज़ लोगों ने भाजपा को तो हराया ही, आजसू को भी एनडीए में होने की कीमत चुकानी पड़ी। इसी का नतीजा है कि सिल्ली में 11.5 प्रतिशत वोट वृद्धि और गोमिया में 35 प्रतिशत वोट बढ़ने के बाद भी आजसू ने दोनों सीटें गंवा दी। इस पराजय से आजसू सुप्रीमो सुदेश महतो बौखला गए हैं और गठबंधन पर पुनर्विचार की बात कह रहे हैं। उन्हें चुनावी नतीजों की समीक्षा करनी चाहिए और ठंढे दिमाग से कोई फैसला लेना चाहिए। चुनाव में हार-जीत के बहुत से कारण होते हैं।